בית מוות
ויכוחים והגדרות

בטורנירי גביע העולם בכדורגל, אליפות אירופה וליגת האלופות, בכל בית משחקות ארבע קבוצות, שתיים מהן מעפילות לשלב הנוקאאוט. הגדרה אחת אומרת שבית נחשב בית מוות רק אם כל ארבע הקבוצות פייבוריטיות לזכייה. אחרות מגדירות בית מוות ככזה עם שלוש קבוצות שנלחמות על שני מקומות, כאשר אנדרדוג אחד משלים את הבית.
בטורנירי מוקדמות של אופ"א, הבתים יותר גדולים ולכן גם כוללים יותר קבוצות חלשות. לדוגמה, בית 2 של מוקדמות יורו 2008 כונה בסקוטלנד "בית המוות" מכיוון שסקוטלנד הוגרלה נגד איטליה, צרפת ואוקראינה, בהתאמה אלופת, פיינליסטית ומשתתפת ברבע גמר מונדיאל 2006. הנוכחות בבית של ליטא, גאורגיה ואיי פארו לא תרמה לתיוג הבית כבית מוות, אך גם לא פגעה בו מפני שרק שתי נבחרות העפילו לטורניר הגמר.
לעיתים קרובות מניחים שבכל טורניר יש בדיוק בית מוות אחד. במונדיאל 1994, בית ה' (איטליה, אירלנד, מקסיקו ונורווגיה) כונה לעיתים קרובות בית המוות. מאמן נבחרת ברזיל, קרלוס אלברטו פריירה טען שזה בית ב' (ברזיל, רוסיה, קמרון ושוודיה); כמה כתבים טענו ששניהם היו "בתי מוות".
מצד שני, לאחר בגרלת מונדיאל 2010, כמה פרשנים אמרו שאין בית מוות. ספורטס אילוסטרייטד טען שבית ז' היה בית המוות מכיוון שהוא כלל שתיים מחמש המדינות המובילות בדירוג העולמי של פיפ"א, ברזיל ופורטוגל, כמו גם הנבחרת האפריקאית השנייה בדירוג, חוף השנהב. מצד שני, אנדרו דאוני מ-Christian Science Monitor אמר: "אף בית מוות שמכבד את עצמו לא יחשב כזה עם קוריאה הצפונית בתוכו. מבחינתי, אין בית מוות במונדיאל הזה". מאמן ספרד, ויסנטה דל בוסקה, אמר על בית ב' במונדיאל 2014 "אנחנו חייבים להגדיר את זה כמסובך אבל אני לא מאמין שזו בית המוות. יש אחרים מאוד קשים. אבל הבית שלנו קשה".
"בית המוות" עשוי להיות פשוט זה עם הקבוצות החזקות ביותר, או הכי הרבה קבוצות חזקות. תוך שימוש בדירוג פיפ"א כמדד לעוצמת הנבחרות, הגרדיאן חישב ב-2007 ש"בית המוות" החזק ביותר היה בית ג' ביורו 1996. הנבחרות (והדירוג העולמי) היו גרמניה (2), רוסיה (3), איטליה (7) וצ'כיה (10). שיא זה נשבר על ידי דירוג מאי 2012 לבית ב' ביורו 2012, עם גרמניה (2), הולנד (4), פורטוגל (5) ודנמרק (10), בכדורגל נשים, בית ב' בגביע העולם 2007 כלל שלוש מחמש הקבוצות המובילות בדירוג פיפ"א לנשים שהעפילו לטורניר - ארצות הברית (1), שוודיה (3) וקוריאה הצפונית (5) - כאשר ניגריה (24) היא האנדרדוג.
בבית מוות ייתכן סיום צמוד, כאשר כל ארבע הקבוצות במאבק העלייה. זה היה המקרה בבית ו' במונדיאל 1990, בה חמישה מתוך ששת המשחקים הסתיימו בתיקו, ובבית ה' במונדיאל 1994, כאשר כל ארבע הנבחרות סיימו עם אותו מספר נקודות והפרש שערים זהה.
חוסר קונצנזוס לגבי קבוצת המוות יכול לעורר ויכוחים בין אוהדים ועיתונאים.במונדיאל 2002, הגרדיאן כינה את בית ו' (שוודיה, אנגליה, ארגנטינה וניגריה) "בית המוות" ואת בית ה' (גרמניה, אירלנד, קמרון וערב הסעודית) "בית המוות האחר", בעוד הדרום קוריאנים כינו את בית ד' (קוריאה הדרומית, ארצות הברית, פורטוגל ופולין) "בית המוות האמיתי".
במונדיאל 2006, הן בית ג' (ארגנטינה, הולנד, חוף השנהב וסרביה ומונטנגרו) והן בית ה' (איטליה, גאנה, צ'כיה וארצות הברית) נקראו בית המוות.
במונדיאל 2014, שלושה בתים זכו להכרה בתקשורת כ"בתי מוות": בית ב' (ספרד, הולנד, צ'ילה ואוסטרליה), בית ד' (אורוגוואי, קוסטה ריקה, אנגליה ואיטליה) ובית ז' (גרמניה, פורטוגל, גאנה וארצות הברית). בית זה נחשב לקשה במיוחד בארצות הברית, שכן היא הודחה על ידי הנבחרת ה"חלשה" בו, גאנה, בכל אחד משני הטורנירים האחרונים.
גם במונדיאל 2018 היו שלושה בתי מוות: בית ד' (ארגנטינה, קרואטיה, ניגריה ואירלנד), בית ה' (ברזיל, קוסטה ריקה, סרביה ושווייץ) ובית ו' (האלופה המכהנת גרמניה, מקסיקו, קוריאה הדרומית ושוודיה). ביורו 2020 בית המוות היה בית ו', בו שיחקו שלוש מחמש עשרה הנבחרות המובילות בדירוג פיפ"א נכון לתאריך ההגרלה: המדורגת שנייה צרפת, השביעית פורטוגל (שתיהן התמודדו בגמר יורו 2016) והמדורגת 15 גרמניה, יחד עם הונגריה. אף על פי שצרפת, גרמניה ופורטוגל העפילו כולן לשלב הבא, בית ו' היה הבית היחיד שלא שלח אף נבחרת לרבע הגמר, כאשר פורטוגל הפסידה 1–0 לבלגיה, צרפת הפסידה לשווייץ בפנדלים לאחר תיקו 3–3, וגרמניה הפסידה 2–0 לאנגליה.
בתי מוות קיימים גם בליגת האלופות. הבולטים ביניהם כוללים את בית ח' בעונת 2017/2018 (ריאל מדריד, טוטנהאם הוטספר, בורוסיה דורטמונד ואפואל ניקוסיה), בית ג' ב-2018/2019 (פריז סן-ז'רמן, ליברפול, נאפולי והכוכב האדום בלגרד), בית ו' ב-2019/2020 (סלביה פראג, אינטר מילאנו, בורוסיה דורטמונד, וברצלונה) ובית ג' בעונת 2022/2023 (באיירן מינכן, ברצלונה, אינטר מילאנו וויקטוריה פלזן).
בשלב הבתים של עונת 1998/1999 היו שישה בתים של ארבע קבוצות, אך רק הקבוצות שסיימו במקום הראשון ושתי הסגניות הטובות ביותר העפילו לסיבוב הבא. באותה עונה, בית ג' (האלופה המכהנת ריאל מדריד, מחזיקת גביע אופ"א אינטר מילאנו, ספרטק מוסקבה שהגיעה לחצי גמר גביע אופ"א 1998 ושטורם גראץ האנדרדוג) ובית ד' (אלופת ספרד ברצלונה, מחזיקות הגביע לשעבר באיירן מינכן ומנצ'סטר יונייטד, וברונדבי החלשה) יכלו להיחשב בתי מוות. במקרה זה, הבתים הללו היו אלו שסגניותיהם המשיכו לשלב הבא, ושתי הקבוצות המובילות של בית ד', באיירן מינכן ומנצ'סטר יונייטד, ימשיכו להתמודד בגמר.
אוהדים עשויים לתאר כ"בית המוות" כל בית קשוח המכיל את הקבוצה המועדפת עליהם.